《戏题姚美叔睡轩》
宋代·苏过

姚侯不学苏季子，佩取六印誇闾里。又不斩取楼兰王，立功万里还故乡。

两俱茫茫空白首，车轮马迹环四方。忽焉投劾赋陶令，亦复近市师韩康。

结发少来遭物役，不在功名在刀笔。不如一觉获安眠，收拾散亡归此室。

作者简介：（1072—1124）眉州眉山人，字叔党，号斜川居士。苏轼子。以荫任右承务郎。轼帅定武、谪岭南，唯过随行奉侍。徽宗建中靖国元年，轼卒，葬汝州郏城小峨眉山，遂家颍昌小斜川，因以为号。历监太原府税，知郾城县，晚年权通判中山府。能文，善书画，人称“小坡”。有《斜川集》。